ประกาศกรมทะเบียนการค้า เรื่อง หลักเกณฑ์ วิธีการ และเงื่อนไขการมอบหมายให้บุคคลอื่นเก็บสำรองน้ำมันเชื้อเพลิงแทน พ.ศ. 2545

ประกาศกรมทะเบียนการค้า

ประกาศกรมทะเบียนการค้า
เรื่อง  หลักเกณฑ์ วิธีการ
และเงื่อนไขการมอบหมายให้บุคคลอื่น
เก็บสำรองน้ำมันเชื้อเพลิงแทน
พ.ศ. ๒๕๔๕
----------------------

                        เพื่อกำหนดหลักเกณฑ์
วิธีการ และเงื่อนไขการมอบหมายให้บุคคลอื่นเก็บ
สำรองน้ำมันเชื้อเพลิงแทน อาศัยอำนาจตามความในมาตรา ๒๑
วรรคสอง แห่งพระราชบัญญัติ
การค้าน้ำมันเชื้อเพลิง พ.ศ. ๒๕๔๓
อธิบดีกรมทะเบียนการค้าออกประกาศไว้ ดังต่อไปนี้

                        ข้อ  ๑ 
ประกาศนี้เรียกว่า "ประกาศกรมทะเบียนการค้า เรื่อง หลักเกณฑ์ วิธีการ 
และเงื่อนไขการมอบหมายให้บุคคลอื่นเก็บสำรองน้ำมันเชื้อเพลิงแทน
พ.ศ. ๒๕๔๕"

                        ข้อ  ๒
ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

                        ข้อ  ๓ 
ผู้ค้าน้ำมันตามมาตรา ๗ ที่ประสงค์จะมอบหมายให้บุคคลอื่นเก็บสำรอง
น้ำมันเชื้อเพลิงแทน ให้ยื่นขอความเห็นชอบตามแบบ นพ. ๓๐๕
ท้ายประกาศนี้

                        ข้อ  ๔ 
สถานที่ที่จะใช้เก็บสำรองน้ำมันเชื้อเพลิงแทน จะต้องได้รับความ
เห็นชอบเป็นสถานที่ที่ใช้เก็บสำรองน้ำมันเชื้อเพลิง

                        ข้อ  ๕ 
ผู้จะรับมอบหมายเก็บสำรองน้ำมันเชื้อเพลิงแทน ต้องเป็นนิติบุคคลตาม
ประมวลกฎหมายแพ่งและพาณิชย์ หรือบริษัทมหาชนจำกัด
ตามพระราชบัญญัติบริษัทมหาชน
จำกัด

                        ข้อ  ๖ 
ในการขอความเห็นชอบมอบหมายให้บุคคลอื่นเก็บสำรองน้ำมัน
เชื้อเพลิงแทน
ให้แนบหลักฐานดังต่อไปนี้ประกอบการยื่นขอความเห็นชอบด้วย คือ
                        (๑)  หลักฐานที่แสดงยืนยันว่าผู้รับมอบหมายจะต้องส่งมอบน้ำมันเชื้อเพลิงที่
เก็บสำรองแทนให้กับผู้มอบหมายได้ตลอดเวลา
                        (๒)  รายละเอียดเกี่ยวกับปริมาณ
ชนิดน้ำมันเชื้อเพลิง หมายเลขถัง สถานที่ที่ใช้
เก็บสำรองน้ำมันเชื้อเพลิงแทน และระยะเวลาการมอบหมาย

                        ข้อ  ๗ 
ในกรณีที่ผู้รับมอบหมายได้รับมอบหมายให้เก็บสำรองน้ำมันเชื้อเพลิง
จากผู้ค้าน้ำมันหลายรายและได้เก็บสำรองน้ำมันเชื้อเพลิงไว้รวมกัน
ซึ่งอาจรวมกับน้ำมันเชื้อเพลิง
ของผู้รับมอบหมายด้วย
ให้ผู้มอบหมายแสดงหลักฐานที่ผู้รับมอบหมายได้จำแนกสิทธิในน้ำมัน
เชื้อเพลิงของผู้มอบหมายแต่ละรายไว้โดยแจ้งชัดว่าเป็นสัดส่วนเท่าใดถ้ามีกรณีต้องจัดสรรปันส่วน
ในสิทธิแห่งน้ำมันเชื้อเพลิงนั้น
โดยสิทธิของผู้มอบหมายต้องอยู่เหนือสิทธิของผู้รับมอบหมาย

                        ข้อ  ๘ 
การเปลี่ยนแปลงเกี่ยวกับถังเก็บน้ำมันที่ได้รับความเห็นชอบมอบหมาย
ให้บุคคลอื่นเก็บสำรองน้ำมันเชื้อเพลิงแทน
หรือการยกเลิกการมอบหมาย ให้ผู้ค้าน้ำมันตามมาตรา 
๗
แจ้งเป็นหนังสือต่ออธิบดีกรมทะเบียนการค้าก่อนวันที่จะเปลี่ยนแปลงหรือยกเลิก

                        ข้อ  ๙ 
การยื่นขอความเห็นชอบ การเปลี่ยนแปลง หรือการยกเลิกใด ๆ ตาม
ประกาศนี้ ให้ยื่นหรือแจ้ง ณ สำนักน้ำมันเชื้อเพลิง
กรมทะเบียนการค้า

                                                            ประกาศ
ณ วันที่ ๗ กุมภาพันธ์ พ.ศ. ๒๕๔๕
                                                                              อรจิต  สิงคาลวณิช
                                                                          อธิบดีกรมทะเบียนการค้า

[ดูข้อมูลจากภาพกฎหมาย]

[รก.๒๕๔๕/พ๑๐ง/๑๑/๘ กุมภาพันธ์ ๒๕๔๕]

                                                                                    พรพิมล/แก้ไข
                                                                                     ๑๔/๐๘/๔๕
                                                                                                A+B
(C)